Dié 'renbaan' is onwettig | Netwerk24
Dié 'renbaan' is onwettig
Deur Lise Beyers 16 Oktober 2020 06:02
Nee, hierdie is nie die Killarney-renbaan nie, maar 'n onwettige renbaan wat op 'n plaas in Klein Drakenstein, Paarl, uitgelê is. Foto:
Klokslag elke Sondag word 'n oop stuk grond langs die Swawelstertpad naby Klein Drakenstein in 'n renbaan omgeskep.
Dan is dit vir die res van die dag tot diep in die nag net 'n kakofonie van skreeuende bande en brullende enjins wat deur die vallei weerklink.
Dit het nie net in 'n reuse-steurnis vir nabygeleë inwoners ontaard nie, maar hierdie onwettige aktiwiteite is uiters gevaarlik.
Dié renne lok op een dag maklik 200 mense. Hulle staan om die ovaalbaan – baie naby aan die motors wat "spin" en jaag, sonder enige veiligheidsmaatreëls, en dit in die tyd van die huidige pandemie, waartydens hulle alle Covid-19-regulasies oortree.
Die Drakenstein-munisipaliteit sê hy is bewus van die onwettige byeenkomste en het die eienaar reeds 'n waarskuwing en 'n boete hieroor gegee.
Gerald Essau van die munisipaliteit sê 'n vergadering is met die organiseerders sowel as die grondeienaar gehou, wat hulle daartoe verbind het om die situasie te besleg.
Volgens Esau was dit die afgelope drie weke stil op die renbaan en die situasie word deurgaans gemonitor.
Verlede naweek het die wiele egter weer ge-spin en die enjins gebrul. Paarl Post beskik oor fotografiese bewyse hiervan.
Kapt. Louise du Plessis, woordvoerder van die Paarl-polisie, sê die polisie slaan gereeld saam met die munisipale wetstoepassings-afdeling op onwettige straatrenne toe.. An illegal racing track on municipal land in Klein Drakenstein is a bone of contention to many, as well as a highly dangerous activity for all involved.